**Ag sealbhú Gaeilge: Nótaí an Mhúinteora**

|  |  |
| --- | --- |
| Leibhéal | An Teastas Sóisearach – Dúshlánach  |
| Spriocanna | Cumas tuisceana, scríbhneoireachta, léitheoireachta agus labhartha na ndaltaí a fhorbairt sa réimse saoil – ag sealbhú Gaeilge |
| Stór focal | Ag sealbhú Gaeilge agus cumas teanga |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ón Tóstal 2013 ina bhfuil painéal ag plé na ndúshlán a bhaineann le leanaí a thógáil le Gaeilge sa Ghaeltacht.

Tá na ceachtanna oiriúnach do rang a bhfuil caighdeán ard Gaeilge acu don Teastas Sóisearach, ach is féidir leat féin iad a láimhseáil ar bhealach a oireann don rang atá agat féin. Is fearr a oireann na ceachtanna seo do chainteoirí dúchais agus do dhaltaí a bhfuil aithne acu ar/taithí acu ar chainteoirí dúchais nó bheith ag fás aníos sa Ghaeltacht.

**Réamhobair 1**

* Mínigh don rang cad is brí le ‘sealbhú teanga’.
* Abair leo buille faoi thuairim a thabhairt faoi na ceisteanna agus ansin fiafraigh díobh cad iad na freagraí a bhí acu.
* Cuir na freagraí cearta ar fáil don rang (féach Freagraí thíos) agus fiafraigh díobh an gcuireann na huimhreacha ísle aon iontas orthu. Déan iarracht plé beag a chothú timpeall ar impleachtaí na n-uimhreacha ísle seo.

**Réamhobair 2**

* Cuir gach beirt ag obair le chéile ar an ngníomhaíocht seo. Seans maith go mbeidh sé deacair orthu.
* Pléigh a gcuid freagraí leis na daltaí ansin (féach Freagraí thíos).



**Éisteacht**

* Léigh na ceisteanna don chleachtadh éisteachta leis an rang ar fad sula gcuireann tú an mhír ar siúl ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán fad is atá an mhír á seinm.
* Pléigh freagraí na gceisteanna leis an rang ar fad ag an deireadh.

**Iarphlé 1**

* Léigh a bhfuil ar an sleamhnán seo leis an rang ar fad agus ansin cuir gach beirt nó triúr ag plé na gceisteanna le chéile.
* Pléigh cuid de na ceisteanna leis an rang ar fad ansin. An aidhm atá leo ná na daltaí a chur ag machnamh ar an méid/easpa úsáide a bhaineann siad as an nGaeilge ina saol laethúil.

**Iarphlé 2**

* Níl sé i gceist lagmhisneach nó ísle brí a chur ar na daltaí leis an sleamhnán seo! Pléigh go tuisceanach leo é, mar sin. Má tá na ráitis atá air fíor fúthu déan iarracht a mhíniú dóibh gur seo an toradh a bhíonn go minic ann nuair a bhíonn cainteoirí mionteanga ina gcónaí i bpobal ina bhfuil an mionteanga sin faoi bhrú. Cuir ar a súile dóibh go gcaitheann cainteoirí mionteanga i bhfad níos mó iarrachta a dhéanamh ná cainteoirí mórtheanga (Béarla), chun líofacht agus cumas ard a bhaint amach ina dteanga féin. Tá sé sin fíor anois i gceantair Ghaeltachta níos mó ná mar a bhí, abair le linn an ama a bhí a dtuismitheoirí féin ag dul ar scoil.

**Iarphlé 3 & 4**

* Léigh a bhfuil ar shleamhnán Iarphlé 3 leis an rang ar fad agus cuir i mbun oibre iad. Abair leo é a dhéanamh an-tapa. Ná habair leo fós cad atá ar an gcéad sleamhnán eile.
* Abair le cúpla dalta an méid a scríobh siad a léamh amach don rang. Bheifí ag súil go mbeadh abairtí mar “I’d introduce him to my friends” / “I’d talk to him” / “I’d find out what his name is” agus araile á rá acu.
* Ansin léigh a bhfuil ar shleamhnán Iarphlé 4 leis an rang agus cuir i mbun oibre iad. Tabhair an méid céanna ama dóibh chun é a dhéanamh.
* Abair le cúpla dalta an méid a scríobh siad a léamh amach duit. Beidh sé suimiúil a fheiceáil an mbeidh na struchtúir a mbeifeá ag súil leo acu e.g. “Chuirfinn in aithne do mo chairde é” / “Labhróinn leis” / “Gheobhainn amach cén t-ainm a bhí air” agus araile.

**Iarphlé 5**

* Tabhair seans do na daltaí an machnamh a iarrtar orthu a dhéanamh ar an sleamhnán seo a dhéanamh.
* Pléigh na ceisteanna atá ar an sleamhnán leo – arís, níltear ag iarraidh lagmhisneach a chur orthu más rud é go raibh an tasc Béarla níos éasca dóibh ná an ceann Gaeilge. Táthar ag iarraidh tuiscint a thabhairt dóibh ar na brúnna atá orthu, ag súil ansin go mbeidh siad níos ábalta dul i ngleic leo iad féin.

**Iarphlé 6**

* Seo seans do na daltaí machnamh a dhéanamh ar nithe praiticiúla a d’fhéadfaidís féin a dhéanamh chun a gcumas sa Ghaeilge a fheabhsú.
* Tabhair seans dóibh é a phlé iad féin ar dtús agus ansin éist leis na moltaí a bheidh acu agus cothaigh plé ranga fúthu. Cinntigh go luafar an ceann is tábhachtaí – go labhródh na daltaí an Ghaeilge eatarthu féin.

|  |
| --- |
| Freagraí |

**Réamhobair 1**

Na freagraí atá i gceist anseo ná: Ceist 1: 26% agus Ceist 2: <1.5%.

Mar eolas duit féin, tá sé an-deacair figiúirí cruinne a fháil. Tá an 26% tógtha ó Staid Reatha na Scoileanna Gaeltachta (2004), bunaithe ar líon na ndaltaí i ranganna naíonáin bheaga a tuairiscíodh Gaeilge líofa nó Gaeilge mhaith a bheith acu. Is dócha go bhfuil an líon leanaí atá á dtógáil le Gaeilge sa bhaile níos ísle ná sin.

**Réamhobair 2**

1. dúshláin: challenges
2. aoichainteoirí: guest speakers
3. sealbhaithe: acquired / learnt
4. tacaíochtaí: supports
5. eagrais: organisations
6. aitheantas: recognition
7. feidhm: use / function
8. go hiondúil: usually
9. mórtheanga: majority language / dominant language
10. mionteanga: minority language
11. moladh: recommendation
12. creatlach: framework / skeleton

**Éisteacht**

1. bréagach
2. fíor
3. fíor